### 12.    Beslutning vedrørende det videre arbejde i forhold til etablering af en bedre økonomi i vintervedligeholdelsen

**Åbent**

Sagsnr.: 326-2016-22803       J.nr.: 05.07.02            Dokumentnr.:
326-2016-168687

**Sagstype**

Beslutning.

**Resume og sagens baggrund**

Teknik- og Miljøudvalget havde på sit møde den 12. maj 2016
en temadrøftelse vedrørende serviceniveauet i forhold til
vintervedligeholdelsen. På baggrund af drøftelsen fremlægges forslag til
handlinger på området med henblik på at revidere vinterregulativet før nyt udbud
af vintervedligeholdelsen i 2017.

**Indstillinger**

Chefen for Vej, Ejendom og Affald indstiller,

1. at der arbejdes
videre med forberedende undersøgelser og analyser vedrørende ændring af
vejklassificeringstyper, omlægning af vinterruter, beredskabs- og monteringshonoraret
og responstider med henblik på en mere kvalificeret vurdering af mulighederne
for at kunne billiggøre vintervedligeholdelsen,

2. at sagen tages
op igen på udvalgets augustmøde med henblik på en status og nærmere
fastlæggelse af ændringer i serviceniveauet for vintervedligeholdelsen, og

3. at udgifter på
cirka 200.000 kr. til konsulentbistand (herunder Entreprenørservice) i
forbindelse med gennemførelse af analyser med videre finansieres over budgettet
til vintervedligeholdelse.

**Behandling**

Teknik- og Miljøudvalget.

**Sagsfremstilling**

På Teknik- og Miljøudvalgets møde i maj blev forskellige
mulige tiltag vedrørende vinterdriften gennemgået. I forbindelse med
temadrøftelsen blev der udpeget en række temaer. Nedenfor er der for hvert tema
opstillet en vurdering af handlemuligheder for det enkelte tema samt en
vurdering af forventet tidsforbrug og mulige potentialer i forhold til kvalitet
og budget. Det sidste vil være meget overslagsmæssigt.

*A. Serviceniveau i forhold til andre kommuner*

Handling:

Serviceniveauet i 5-10 andre kommuner gennemgås i forhold
til en vurdering af serviceniveauet på et antal udvalget parametre, som kunne
være antallet af ruter, responstid, vintervejklasser, grænseflader med videre.

Mulige potentialer:

Erling Schultz forventes ikke større potentiale. Det kan for
borgerne være er en fordel, at vintervedligeholdelsen harmoniseres i forhold de
kommuner, hvormed vi deler veje.

*B. Gennemgang af vintervejklasser og omlægning af
vinterruter*

Handling:

Vintervejklasserne gennemgås i sammenhæng med en vurdering
af vinterruterne.

Mulige potentialer:

Alt afhængig af resultatet, og såfremt der sker en
nedklassificering af et antal veje og/eller stier for eksempel fra klasse 3 til
4, kan der ske omlægning af ruter, og der vil kunne gennemføres en reduktion at
saltede strækninger. Der vil være tale om en serviceforringelse af de berørte
områder. Meget overslagsmæssig, vil der måske kunne hentes en budgetmæssig reduktion
i størrelsesordenen 150.000-250.000 kr. årligt som følge af færre ruter og
færre faste omkostninger og reduceret saltforbrug. Eventuelt vil en ændret rute
kunne føre til kortere gennemkørselstid. Revurdering af vintervejklasser/ruter
kan være en tidskrævende opgave, som vurderes, at ville tage op til 300 timer
over minimum 2 måneder.

*C. Udbud af de ruter, der betjenes af kommunes
entreprenørservice*

Handling:

Eksisterende ruter gennemgås med entreprenørservice med
henblik på en vurdering af hensigtsmæssigheden i en helt eller delvis
inkludering af disse i et fremtidigt udbud.

Mulige potentialer:

De ruter, det drejer sig om, udfører Entreprenørservice af
forskellige grunde. Det kan være:

· at én enkelt rute tidligere har været udbudt uden indkomne bud
fra eksterne entreprenører

· at ruterne ligger fordelagtigt i forhold til anden
vintervedligeholdelse, som udføres for for eksempel institutioner eller
ejendomsservice, eller

· at ruterne varetages af kommunen selv for at opretholde et vist
vinterberedskab/sikkerhed,

· at ruterne sikrer en bedre planlægning i Entreprenørservice,
færre vinterhjemsendelser med videre

Det budgetmæssige potentiale er svært at vurdere, idet det
vil afhænger af den samlede opgaveløsning på ruten. Effektiviteten vil blive
mindre, hvis forskellige opgaver på en rute eventuelt opdeles mellem flere
entreprenører.

Såfremt antallet af ruter som entreprenørservice pt. kører
opretholdes hos Entreprenørservice, vil det være vigtigt at finde en balance
med øvrige arbejder, idet medarbejderne skal have andet at lave, hvis der ikke
i vinterperioden er vintervedligeholdelsesopgaver. Øvrige arbejder afhænger af,
om der på vej- og parkområdets bestillerbudget er tilstrækkelige midler til at
iværksætte beskæringsopgaver med mere.

*D. Forbedringer i udbuddet af vinterruter*

Handling:

De faste omkostninger, der er i forhold til beredskabs- og
monteringshonoraret ændres til fast pris i forbindelse med udbuddet.

Ændring af responstid fra 30 til 45 min. Vejdirektoratet og
mange andre kommuner har denne responstid og kan give bedre priser og flere
bud.

Der ses på mulighederne for bedre saltlogistik. Det vil
sige, at entreprenører eventuelt selv kan have et saltlager hele året.

Mulige potentialer:

En ændring vil formentlig afspejle sig i lidt forhøjede
enhedspriser for vinterdriften. Det vil sige, at i år med mange vintertimer vil
den samlede pris være højere, og i år med få vintertimer vil prisen være lavere
i forhold til nu. En besparelse vil i milde vintre, alt afhængig af hvad et
fast beredskabs- og monteringshonorar fastsættes til, skønsmæssigt være i
størrelsesordenen 300.000-500.000 kr. årligt. Dette kan dog hurtigt modvejes af
øgede omkostninger i hårde vintre. Øvrige tiltage vil kunne afspejle sig i
enhedsprisen.

I dag findes 2 saltlagre (et ved [adresse] og et ved
Kalundborg gamle materielgård). Alt afhængig af fremtiden for Gørlev
materielgård kan det på sigt blive uhensigtsmæssigt at opretholde saltlager på
lokaliteten eller der må påregnes en lejeudgift.

*E. Evaluering af vintervagten og vintervarsling*

Handling:

Der tages kontakt til nabokommuner/Vejdirektoratet med
henblik på en vurdering af samarbejdsmuligheder.

Mulighederne for at forbedre vintervarslingen ved at
etablere vintervarslingsstationer på passende steder undersøges.

Mulige potentialer:

Fælles vintervagt vil skulle operere på et stort geografisk
område og eventuelt kræve bedre varslingssystemer, og lokalkendskab vil
eventuelt blive forringet. Varslingsstationer vil kræve en anlægs- og
driftsudgift, men vil eventuelt kunne medvirke til mere nøjagtig saltning og
eventuelt forhindre ulykker. Er formentlig ikke noget, der kan gøres inden
udbud.

*F. Optimering af saltforbrug*

Handling:

Mulighederne for og rationalet i at stille krav om
GPS-styret salttildeling i forbindelse med spredningen undersøges nærmere.

Der udarbejdes en procedure for kontrol af
saltspredningsudstyret for at få mere fokus på at maskineriet kører med rigtige
dosering.

I forbindelse med vinterklassifisering og
rutetilrettelæggelse ses på, om der på visse strækninger er alternativer til
saltning.

Mulige potentialer:

Eventuel nedsættelse af saltforbrug, men formentlig i
forholdsvis mindre skala, idet saltforbruget samlet set ikke vurderes til at
ligge på et usædvanligt højt niveau.

**Økonomiske konsekvenser**

Der vil til analyse- og undersøgelsesarbejdet blive anvendt
ekstern rådgivning. Udgifterne hertil ventes at ville ligge på cirka 200.000
kr., som foreslås finasieret af budgettet til vintervedligeholdelse.